**Rețetă**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rețetă

...

Dacă tot publici să pari telectual,

Să te lansezi în săli cu-aplaudaci,

Fă-te mai vizibil, cel puțin formal,

Și vorbește mult, nu cumva să taci!

....

Ia cuvântul des la lansări de carte,

Și lansatorii se vor simți datori,

Slăvește-i cât de mult se poate

Și te vor lăuda apoi de două ori!

...

Accesează și-un critic literar,

Să-ți prefațeze el opera de artă,

Toarnă-i cu respect vinul în pahar,

Și lucrarea fi-va-ți prefațată!

...

Culege diplome și premii cât de multe

Prezintă-le pe oriunde ajungi,

Și chiar de nimeni n-o să te asculte,

Tot vei primi aplauze prelungi!

....

Câțiva lingușitori e bine să plătești,

Să-ți dedice laude și osanale,

Și dacă te ridici alene, în picioare,

Vedea-vor toți atunci cum strălucești!

...

Să pari original, scrie cât mai ciudat,

Fii cât mai ilogic, șmecher și șiret,

Cu cât ți-e scrisul mai sofisticat,

Cu-atât mai mult te vor numi poet!